Esimene merelord

Esimene merelord (inglise keeles First Sea Lord) on Ühendkuningriigi Kuningliku Mereväe ja Tema Majesteedi Mereteenistuse sõjaväeline juht. Tänapäeval on ametikoha täisnimetuseks Esimene merelord ja mereväe ülem (First Sea Lord and Chief of the Naval Staff, 1SL/CNS).

Esimene merelord on tavaliselt kõrgeim ja pikima teenistusega Briti relvajõududes teeniv admiral, välja arvatud juhul kui relvajõudude ülemjuhataja või tema asetäitja on mereväeohvitserid. 2021. aasta novembrist on esimeseks merelordiks admiral Ben Key.

Ametikoht loodi 1689. aastal, algselt nimetusega Senior Naval Lord to the Board of Admiralty, ning esimesena asus ametisse admiral Arthur Herbert, kes oli ühtlasi Admiraliteedi esimene lord. 1771. aastal nimetati ametikoht ümber First Naval Lord-iks. 1904. aastal nimetati ametikoht seoses Sir Jackie Fisheri ametisse astumisega uuesti ümber, seekord Esimeseks merelordiks. Tänase ametliku nime – Esimene merelord ja mereväe ülem – sai ametikoht 1917. aastal.

Esimene merelord kuulub alates 1923. aastast Ühendkuningriigi Riigikaitse Nõukogusse ja selle all tegutsevasse Admiraliteedi Nõukogusse. Samuti kuulub ta Kaitseministeeriumi all tegutsevasse Mereväe Nõukogusse.

Tema tseremoniaalne lipulaev on alates 2012. aastast HMS Victory, mis oli viitseadmiral Horatio Nelsoni lipulaev 1805. aastal toimunud Trafalgari merelahingus.

Viited 

Suurbritannia sõjandus